Kykkelifly - flyselskap med egne høner
Det Abu Dhabi-baserte selskapet har anskaffet 200 høner og tre bikuber for å skaffe sine beste passasjerer det beste de kan tilby av råvarer: Organiske egg og hjemmelaget honning. Eggene er spesielt beregnet til frokostretten «Eggs any style». I tillegg produserer selskapet sine egne «signatur-pickles» på en organisk farm i Abu Dhabi. Konkurransen er beinhard blant de Gulf-baserte selskapene Qatar Airways, Emirates og Etihad - og derfor ønsker man å kunne tilby spesialiteter som skal føre folk med høyt utviklede gastronomiske ganer om bord. - Vi er stolt over å være det eneste flyselskapet i verden som serverer organiske egg og honning fra egne høner og bier, sier selskapet i en pressemelding.
Nå får du himmelske egg, om du befinner deg langt foran i flyet hos Etihad Airways.